A pákozdi logisztikai központ alapkőletétele 2018. 09. 10.

(Háttér)

A Baptista Szeretetszolgálat Alapítvány az EFOP-2.2.15-16-2017-00003 számú, „A karitatív szervezetek infrastrukturális fejlesztései a hátrányos helyzetűek társadalmi (re)integrációja érdekében” című projekt keretében a szakmai feltételeket jelentősen javító fejlesztéseket valósít meg az ország több régiójában. Cél egyebek mellett a Fejér megyei Pákozdon egy logisztikai központ, Békésben, Miskolcon, Mátészalkán és Bükkszentmártonban pedig szociális, gyermek- és ifjúságvédelmi létesítmények infrastrukturális létrehozása, illetve fejlesztése. A Baptista Szeretetszolgálat a Karitatív Tanács tagjaként az Európai Regionális Fejlesztési Alap és Magyarország költségvetése társfinanszírozásában összesen mintegy 638 millió forintot nyert el  a beruházások megvalósítására. A projekt 2017 októberében indult, a megvalósítás időtartama 30 hónap.

Pákozdon az új logisztikai raktárbázis alapkövét ünnepélyes külsőségek mellett 2018. szeptember 10-én helyezik el. A pákozdi zöldmezős beruházás értéke mintegy 354 millió forint, ennek része lesz 1700 négyzetméteren egy raktárépület, valamint az ahhoz csatlakozó irodák és az oktatóterem kialakítása. A projekt részeként megvalósuló eszközbeszerzést gépjárművek és karitatív segélyezésre, menekítésre használható eszközök beszerzése jelenti, ezek összértéke mintegy 127 millió forint.

Az új logisztikai központ a rászorulók gyorsabb és költséghatékonyabb elérését, krízishelyzetekben pedig a humanitárius gyorssegélyezést segíti a jövőben amellett, hogy a növekvő raktárkapacitás révén lehetőség nyílik nagyobb mennyiségű adományok fogadására és továbbítására is.

*A Baptista Szeretetszolgálat – 22 éve a terepen*

Mára széles körben ismertté vált az 1996 áprilisában alakult szervezet sokrétű segítő munkája. A Baptista Szeretetszolgálat a Karitatív Tanács tagjaként mára Magyarország egyik legnagyobb segélyszervezetévé vált, amely intézményein keresztül naponta mintegy 20 ezer embernek nyújt segítséget. Ezt a felelősségteljes munkát közel háromezer munkatárs és több száz önkéntes végzi országszerte és a világ számos országában. A baptista segélymunkások – bár a szervezet tevékenységének túlnyomó részét a magyarországi rászorultak érdekében végzi –, a megalakulás óta eltelt több mint két évtizedben számos háborút és természeti katasztrófa sújtotta övezetet jártak meg Afganisztántól Csecsenföldig, Srí Lankától Indonéziáig.

A Baptista Szeretetszolgálat megálmodója és máig elnöke Szenczy Sándor lelkész. Az alapító okiratban is rögzített cél, hogy Jézus Krisztus szeretetparancsa alapján segítsünk a rászorulókon itthon és külföldön származástól, nemzetiségtől, vallástól és bőrszíntől függetlenül. Törekvésünk, hogy a rábízott feladatokat „Hittel és szakértelemmel” végezzük. Magyarországon elsőként indítottuk el és honosítottuk meg a segélyezés és adományozás olyan formáit, mint például a jelképes örökbefogadás, az adományok elektronikus nyomkövetése, vagy a védett házak fenntartása az emberkereskedelem áldozataiért.

A média híradásaiból legszélesebb körben a hazai és a külföldi katasztrófáknál nyújtott gyors és szakszerű segítségnyújtásunkról ismernek bennünket. A HUBA Rescue 24 speciális mentőcsapat a világ bármely válságövezetében 24 órán belül képes megkezdeni a segítségnyújtást. A Baptista Szeretetszolgálat az elmúlt több mint két évtizedben a világ 30 országában több százezer rászorulón segített. Így épült fel a cunamit követően árvaház Srí Lankán, vagy a földrengés után Haitin. Ezek az intézmények máig segítik a szükségben lévőket. A folyamatos segítségnyújtáshoz szükséges források zöme a szeretetszolgálat „Fogadj örökbe” elnevezésű támogatási programján keresztül magyar adományozók támogatásából érkezik. A szervezet egy nemzetközi mentőcsapatot is koordinál, a Baptist World Aid Rescue24 International Team-et.

A Baptista Szeretetszolgálat 1997-től vesz részt a mozgáskorlátozott gyermekek rehabilitációjában és segélyezésében azáltal, hogy aktívan segíti a társadalomba való integrációjukat itthon és külföldön. A szervezet nemzetközi irodája több globális kérdésekkel, társadalmi érzékenyítéssel foglalkozó program megvalósításában is részt vett az elmúlt évtizedben itthon és külföldön egyaránt. Több mint 10 éve elkötelezetten küzdünk az emberkereskedelem ellen. Lépéseket teszünk a megelőzésért, védett házakban biztosítjuk az áldozatok védelmét, ellátását, képviseljük érdekeiket, segítséget nyújtunk – a külképviseletek és nemzetközi szervezetek felkérése alapján – a külföldön rekedt áldozatok hazajuttatásában.

A Baptista Szeretetszolgálat hazánk egyik legnagyobb egyházi fenntartójaként az oktatási intézmények átvétele mellett a jószolgálati tevékenységgel összhangban a szegények és rászorulók megsegítése érdekében döntött a szociális közfeladatok ellátásáról. A saját alapítású intézmények mellett jelentős számban az önkormányzatoktól és más fenntartóktól átvett ellátásokkal is bővült a szolgáltatási paletta. A Baptista Szeretetszolgálat fenntartásában a 2018/2019-es tanévben szeptembertől országszerte 50 baptista oktatási intézményben közel 15 ezer diák kezdte meg a tanévet.

A hajléktalanellátás területén az ország egyik legnagyobb fenntartójaként 800 állandó és további 250 krízis férőhellyel gondoskodunk a fedél nélkül élő emberekről. A szeretetszolgálat által működtetett szociális konyhák, népkonyhák, mobil népkonyhák szintén több ezer rászoruló számára biztosítanak napi egyszeri meleg ételt. És még néhány programról, korántsem a teljesség igényével: a szervezet 2013 óta foglalkozik nyílt örökbefogadás közvetítésével. Az ország több pontján nyitottunk olyan Baptista Pontokat, amelyek révén a térség szociálisan rászoruló családjainak nyújtunk segítséget. A Baptista Szeretetszolgálat sokrétű tevékenységének országszerte ismert része a 2003 óta a Cipősdoboz Akció, amely az ország egyik legnagyobb karácsonyi karitatív kezdeményezése.